Кіраўнік прадпрыемства задаволены работай усіх механізатараў. Ён гатоў маліцца, каб пастаяла надвор’е і плугі лезлі ў зямлю. Яго рабочы дзень пачынаецца на мехдвары і, як інжынер па спецыяльнасці, ён абавязкова спыніцца ля тэхнікі, якая пойдзе на поле. Канечне, праблем у гаспадарцы хапае. Рамонт ці замена долатаў, лемехаў каштуе нятанна, а грошай не хапае. Але калі пашкадуеш іх сёння – заўтра страціш больш. Наперадзе падрыхтоўка насеннага матэрыялу. Страхавы фонд засыпаны, але зерне патрабуе сортаабнаўлення, сортазмены. Гэтым будуць займацца крыху пазней. Зяблевае ворыва, якім бы яно важным не было, не заменіць насенны матэрыял, а таму цяпер спраў у вяскоўцаў хоць адбаўляй.